Kunsill Affarijiet Barranin Brussell, 9 ta' Frar 2015 L-Unjoni Ewropea (UE) tibqa' impenjata ferm fir-Repubblika Ċentru-Afrikana (RĊA) biex tappoġġa proċess sostenibbli għall-ħruġ mill-kriżi. Il-Ftehimiet ta' Libreville f'Jannar tal-2013, ta' N'Djamena f'April tal-2013, u ta' Brazzaville f'Lulju tal-2014, approvati mill-Kunsill tas-Sigurtà tan-Nazzjonijiet Uniti, jibqgħu l-kuntest ta' referenza essenzjali għall-atturi nazzjonali, reġjonali u internazzjonali kollha. L-UE ttenni l-appoġġ sħiħ tagħha għall-ħidma tal-awtoritajiet ta' transizzjoni, filwaqt li tawguralhom għall-kooperazzjoni mill-qrib tagħhom man-NU, l-UA u l-ECCAS. Hija titlob biex jiġi segwit il-proċess politiku mmexxi mill-Kap tal-Istat tat-transizzjoni, bl-appoġġ tal-Ombudsman għall-kriżi Ċentru-Afrikana, filwaqt li jiġi rrispettat il-qafas stabbilit mill-Kunsill tas-Sigurtà, inkluża s-sistema ta' sanzjonijiet individwali. F'dan ir-rigward, l-UE titlob lill-atturi kollha tar-RĊA u lill-pajjiżi kollha tar-reġjun biex jikkooperaw mal-Kumitat tas-Sanzjonijiet tal-Kunsill tas-Sigurtà. L-UE tfaħħar lill-ECCAS għall-pożizzjoni soda li ħadet waqt il-konsultazzjoni ta' Addis Ababa fil-31 ta' Jannar 2015 fir-rigward ta' kull proċedura parallela li tista' tikkomprometti l-isforzi attwali tal-komunità internazzjonali bil-għan li jerġa' jkun hemm il-paċi, is-sigurtà u l-istabbiltà fir-RĊA. Il-Forum ta' Bangui ser ikun pass deċiżiv f'dawn l-isforzi. F'din il-perspettiva, l-UE tfaħħar il-konsultazzjonijiet popolari inklużivi li saru mill-21 ta' Jannar dwar il-valuri tal-paċi, id-djalogu u r-rikonċiljazzjoni. Iċ-Ċentru-Afrikani għandhom jieħdu f'idejhom il-proċess b'mod sħiħ. L-UE tfaħħar l-isforzi tal-forzi internazzjonali, MINUSCA, Sangaris u EUFOR RCA, li jikkooperaw fuq il-post biex jipproteġu liċ-ċittadini u jikkontribwixxu għall-istabbiltà tal-pajjiż. Minkejja li sar xi progress, is-sitwazzjoni għadha fraġli. F'dan ir-rigward, l-UE tikkundanna bis-sħiħ il-ħtif reċenti f'Bangui. Hija tinsab partikolarment imħassba bl-ostakoli għat-twettiq korrett tal-konsultazzjonijiet fuq il-post fil-kuntest tal-proċess ta' rikonċiljazzjoni u ta' paċi, b'mod partikolari fiċ-ċentru u l-grigal tal-pajjiż. Il-vjolenza minn gruppi armati tikkostitwixxi theddida għall-popolazzjoni Ċentru-Afrikana, l-Istat u l-integrità territorjali tiegħu. L-UE tibqa' favur li tinstab soluzzjoni għal waqfien effettiv u dejjiemi mill-ġlied. Il-gruppi armati attivi fir-RĊA huma msejħa jipparteċipaw f'dan il-proċess billi jirrispettaw il-qafas tat-transizzjoni u l-prinċipji tal-ġlieda kontra l-impunità għal dawk responsabbli minn reati serji fir-rigward tad-dritt internazzjonali. L-UE tappella lill-awtoritajiet tat-transizzjoni u lill-pajjiżi kollha tar-reġjun biex ikomplu jikkooperaw mal-Qorti Kriminali Internazzjonali. Meta l-operazzjoni Ewropea EUFOR RCA jintemm il-mandat tagħha fil-15 ta' Marzu 2015 u tittrasferixxi l-missjoni tagħha fil-belt kapitali għall-missjoni tan-Nazzjonijiet Uniti għall-istabbilizzazzjoni fir-Repubblika Ċentru-Afrikana (MINUSCA), ser tiġi mobbilizzata missjoni militari ġdida tal-Kunsill tan-NU (EUMAM RCA), stabbilita fid-19 ta' Jannar 2015, għal perijodu ta' sena, f'Bangui bl-appoġġ taċ-Ċentru-Afrikani u b'koordinazzjoni mill-qrib ma' MINUSCA fil-kuntest tal-mandat tagħha fil-qasam tar-riforma tas-settur tas-sigurtà. EUMAM RCA ser tipprovdi lill-Gvern Ċentru-Afrikan b'pariri minn esperti, inkluż fl-oqsma relatati mal-ġeneru u d-drittijiet tal-bniedem, fil-perspettiva tar-riforma tal-Forzi Armati Ċentru-Afrikani (FACA) f'forza armata professjonali, demokratikament responsabbli u li tirrappreżenta n-nazzjon kollu. Il-Kunsill ser japprova t-tnedija ta' din il-missjoni ġdida tal-PSDK, li għandha tibda topera mill-1 ta' Marzu 2015. Għal dan il-għan, l-UE tissottolinja l-importanza li titlesta malajr il-ġenerazzjoni tal-forzi ta' EUMAM RCA. L-UE tfaħħar il-kooperazzjoni tajba mal-awtoritjajiet Ċentru-Afrikani u s-sħab l-oħra fuq il-post, b'mod partikolari n-NU. It-transizzjoni fir-RĊA għandha twassal għal elezzjonijiet presidenzjali u leġislattivi organizzati, liberi, ġusti u kredibbli. F'dan ir-rigward, l-UE titlob lill-awtoritajiet ikkonċernati biex jipprovdu l-kjarifiki indispensabbli biex jiġi segwit il-proċess elettorali, b'mod partikolari kif ser jiġu implimentati l-operazzjonijiet elettorali, sabiex ikunu jistgħu jiġu mobbilizzati l-atturi kollha fir-rigward tal-kalendarju elettorali previst. Abbażi ta' dan, l-UE tikkonferma d-disponibbiltà tagħha biex tikkontribwixxi immedjatament fl-elezzjonijiet fir-RĊA fil-qafas tal-programm ta' appoġġ tan-NU, u tistieden lill-awtoritajiet tat-transizzjoni, bl-appoġġ tan-NU, biex ifittxu b'mod attiv il-mobbilizzazzjoni ta' donaturi oħra. L-UE tibqa' preokkupata ferm bis-sitwazzjoni umanitarja fir-RĊA. Hija mħassba b'mod partikolari bis-sitwazzjoni tal-popolazzjonijiet spostati u iżolati ġewwa l-pajjiż kif ukoll tar-refuġjati fil-pajjiżi ġirien. L-UE tikkundanna l-abbużi serji u ripetuti mill-gruppi armati kontra ċ-ċivili u l-ħaddiema umanitarji. Il-bżonnijiet jibqgħu enormi, u l-isforzi tad-donaturi għandhom jibqgħu għaddejjin u jiġu intensifikati. Konxja mid-diffikultajiet serji li għaddejja minnhom ir-RĊA fil-qasam tar-riżorsi, l-UE taħdem b'mod konġunt mal-FMI u l-awtoritajiet Ċentru-Afrikani biex jerġa' jiġu stabbiliti b'mod progressiv l-ekwilibriji baġitarji meħtieġa fir-RĊA, fid-dawl tal-importanza tagħhom għall-funzjonament tajjeb tas-servizzi essenzjali tal-Istat. Ara l-paġna tal-laqgħa